Mål: Champions League annethvert år
Norges Fotballforbund er i ferd med å meisle ut en ny handlingsplan, og i den nåværende (2012-2015) er det nåværende hovedmålet at en til to klubber skal delta i minst ett av europacupenes to gruppespill. – Dette er ikke drøftet ennå, men minimum to lag i gruppespill for menn er naturlig. Det er min mening, sier fotballpresident Yngve Hallén til VG. VG DIREKTE: Vi følger trekningen av gruppespillet i Champions League live fra 17.45! Da er det ikke kategorisert om deltagelsen skal være i Champions League/Europa League, men han åpner for at Europa-målet kan bli litt mer hårete: – Kanskje konkretisert med minst hvert andre år i Champions League, fortsetter fotballpresidenten, som understreker at NFF er i en «prosess med planen». VG Direkte: Kl. 20.00: Rosenborg - Steaua Bucuresti | Kl. 20.30: Standard Liège - Molde | Borussia Dortmund - Odd – Det vil si at du ser mot Champions League neste år – hvis annenhvert år er målet? – Målet kan ikke leses slik, bokstavelig. Men at det over tid skal ligge på halvpartene av årene. Eksempelvis fem av ti år, fortsetter Yngve Hallén. – Resultatene torsdag peker selvsagt i rett retning. Og gode resultater nå gjør at vi sanker poeng i rankingen. Det er viktig for å oppnå suksess i fremtiden. Det sammen med stabilitet, sier fotballpresidenten.Toppfotballsjef Nils Johan Semb satt på tribunen i Skien torsdag i forrige uke, der Odd sensasjonsåpnet med 3-0 over Borussia Dortmund de første 22 minuttene. Telemarkingene tapte til slutt 3-4 og går neppe videre (retur i Tyskland i kveld), men Moldes 2-0 over Standard Liège på Aker Stadion og Rosenborgs imponerende 3-0 over Steaua i Romania tyder på at NFFs handlingsmål om to klubber kan bli oppfylt i 2015. – Det har skjedd ganske mye i de siste årene i europacupfotball. Før var det bare Rosenborg som hadde det som målsetting. Nå har Molde vært tydelig på at de vil satse og har vært mye nær. Strømsgodset har vært med flere ganger og Odd har vært med i år. Det gjør noe med spillerne, lederne og publikum. De ser det kan være mulig. Nøkkelen er å bli stabile, sier Semb til VG. – Så du vil helst at de samme tre-fire-fem lagene er i toppen hvert år i norsk fotball? – Nei, det skal alltid være konkurranse, så skal dette være gulroten. RBK, Molde, Odd og Godset har vært topplag, men det er ikke sikkert alle disse er i Europa neste år. Men innenfor en gruppe lag, bør man ha en stabil topp. At det blir gjengangere. Det ser du i andre ligaer, påpeker Semb. – Er det for heftig mål for norsk fotball å ha to klubber årlig i europeisk gruppespill? – Spørsmålet er hvor ambisiøse mål man skal ha. Resultatene med Norge og Rosenborg fra 1990-tallet og tidlig 2000-tall har speilet målsettingene, men ting har endret seg. Spesielt økonomi. Derfor ser du at kypriotiske, kasakhstanske og hviterussiske klubber med rike eiere som gjør at man får «kjøpelag» som går inn i Europa League og Champions League. Men slik Champions League-kvalifiseringen er lagt opp, er det nesten like stor mulighet å komme inn i Champions League som Europa League. Så vi må tørre å sette slike mål, så får man heller sette virkemidlene for å oppnå dem deretter, sier Nils Johan Semb. – Personlig er jeg tilhenger av ambisiøse mål. Så får man heller rive listen, sier toppfotballsjefen.Semb sitter i den nyutnevnte seriekomiteen som skal vurdere å innstille på endringer i norsk toppfotball – som antall lag i de øverste divisjonene eller om sesongen bør snus fra vår-høst til høst-vår. – Gode norske resultater i europacupsammenheng på sommeren tyder kanskje på at sesongen ikke bør legges om? – Av erfaring har vi vært gode i Europa omtrent annethvert år. I en seriekomité må vi se på alt. Jeg vil ikke forhåndsprosedere, men jeg er klar på at Norge må ha lengre konkurransesesong. Det kan være en fordel å spille mot europeisk motstand når man er midt i sesong selv, men det kan være en ulempe å avslutte sesongen i november for å spille i Europa med et nytt lag i juli året etter. Vi må ha en sesong som strekker seg inn i desember, også vil det være en fordel for norsk fotball å endre reglene for overgangsvinduet; At vinduet er kortere på vinteren og lenger om sommeren, sier Nils Johan Semb.
Med 5-0 sammenlagt kan Molde og Rosenborg være på vei inn i Europa League. Annethvert år bør Norge være representert i Champions League, foreslår fotballpresident Yngve Hallén.